text: Oppositionen i Fredericia er rystede over Thomas Banke
  09 januar 2013 kl. 17.16
  Oppositionen i Fredericia byråd prøver nu at samle et flertal uden om borgmesteren. Samarbejdet er helt slut, siger de.
  Borgergruppen, SF, fire medlemmer af Venstres byrådsgruppe og socialdemokraterne er enige om at holde fast i deres mistillidserklæring til Fredericias borgmester - selvom han nu er vendt tilbage til arbejdet.
  De tror ikke på, at Thomas Banke kan ændre sig, selv om han har sagt undskyld.
  - Fredericia er bragt i en yderst pinagtig situation. Han har ikke passet sit arbejde. Vi kan simmpelthen ikke arbejde sammen med ham, siger Jane Findahl, gruppeformand for SF.
  Henning Due Lorentzen fra socialdemokratiet siger:
  - Jeg er urolig på byens vegne for, at han nu vender tilbage. Byen har ikke fortjent det.
  Og Hanne Lumby fra venstre:
  - En borgmester arbejdsgiver for 4200. Han kan ikke tillade sig at lave sådan nogle ting, som vi ikke vil tillade, at medarbejdere laver.
  